新開小軒晁子西有詩以韻答之二首  其二
作者：郭印
朝代：宋

paragraphs: 我無先世英，敢望燕臺築。
譬如坎井蛙，拘虛徒窘束。
又如鷦鷯巢，所寄一枝足。
名不聞公卿，迹非侣樵牧。
眼花鬢毛霜，黽勉作侯服。
吏才固不高，民事亦稍熟。
每欲思寡過，豈敢求多福。
群公遲風雲，行矣龍起陸。
佳篇雜沓來，文繡被土木。
坐令北窗下，不知有窮獨。
相逢一笑粲，語妙席自促。
憑誰覓仙方，造酒逡巡速。